Okresná prokuratúra Spišská Nová Ves 
Elektrárenská 1, 052 01 Spišská Nová Ves 1

Sp. zn. : 3 Pv 387/12/8810	Spišská Nová Ves, 25.11.2013
EEČ : 2-68-769-2013

U Z N E S E N I E

Trestná vec:	obvinená XXXXX  
Prečin:	Krádež podľa § 212 odsek 2 písmeno e Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Spišská Nová Ves
Podľa § 217 odsek 1 Trestného poriadku vyslovujem, že obvinená:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Spišská Nová Ves zo dňa 15.10.2012, spisová značka 3 Pv 387/12/8810, ktorým podľa § 216 odsek 1 Trestného poriadku podmienečne zastavil trestné stíhanie, osvedčila.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).

Uznesením prokurátora Okresnej prokuratúry Spišská Nová Ves zo dňa 15.10.2012, spisová značka 3 Pv 387/12/8810, bola určená obvinenej skúšobná doba v trvaní 12 mesiacov.
Odôvodnenie:
Uznesením Okresnej prokuratúry v Spišskej Novej Vsi sp. zn. 3Pv 387/12 z 15. 10. 2012 bolo podľa § 216 ods. 1 písm. a), b), c) Trestného poriadku podmienečne zastavené trestné stíhanie vedené proti obvinenej XXXXX  pre prečin krádeže podľa § 212 ods. 2 písm. e/ Trestného zákona za skutok spáchaný  od 8. 2. 2012 do 10. 7. 2012 ku škode spoločnosti Východoslovenská distribučná, a.s., XXXXX, XXXXX. Podľa § 216 ods. 2 Trestného poriadku jej bola určená skúšobná doba v trvaní  1 roka.
Uznesenie o podmienečnom zastavení trestného stíhania nadobudlo právoplatnosť 23. 10. 2012. Skúšobná doba teda uplynula 23. 10. 2013. 

Z vyžiadaných správ ako aj z odpisu z registra trestov som zistil, že obvinená XXXXX sa v skúšobnej dobe nedopustila žiadneho trestného činu ani priestupku.

Podľa § 217 ods. 1 Trestného poriadku, ak obvinený v priebehu skúšobnej doby viedol riadny život,  prokurátor rozhodne, že sa obvinený osvedčil.

Vzhľadom na to, že obvinená XXXXX v priebehu skúšobnej doby žila riadnym životom, možno konštatovať, že splnila podmienky § 217 ods.1 Trestného poriadku a bolo potrebné rozhodnúť tak, ako je to uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ján Holotňák
prokurátor